“หุ้นบิ๊กแคป” ดัน SET ปิดเช้าพุ่ง 9 จุด ลุ้นคลายล็อกดาวน์เพิ่มหนุนแรงซื้อ Domestic play
SET ปิดเช้าพุ่ง 9 จุด รับแรงซื้อหุ้นใหญ่โดยเฉพาะแบงก์-พลังงาน หวังคลายล็อกดาวน์ต่อเนื่องหนุน Domestic play และเงินบาทกลับมาแข็งค่าจะช่วยหนุนแรงซื้อจากต่างชาติ บ่ายนี้ตลาดฯคงแกว่งแถว 1,600 พร้อมให้แนวรับ 1,600-1,585 แนวต้าน 1,610-1,620 จุด
27 ส.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นได้ดีกว่าคาด จากแรงซื้อเข้ามาที่หุ้นขนาดใหญ่ โดยเฉพาะกลุ่มแบงก์และพลังงาน แสดงให้เห็นว่านักลงทุนต่างชาติยังซื้อหุ้นไทยแม้วานนี้จะขายออกมาบ้าง อีกทั้งคาดหวังศูนย์บริหารสถานการณ์โควิด-19 (ศบค.) ชุดใหญ่ล็อกดาวน์ระดับหนึ่ง และคงจะทยอยคลายล็อกเพิ่มอีกอย่างต่อเนื่อง ทำให้ตลาดฯเป็นบวกได้จากหุ้นจำพวก Domestic play ในธีมการเปิดเมือง และเงินบาทที่แข็งค่าขึ้นในขณะนี้ก็จะช่วยหนุนแรงซื้อจากนักลงทุนต่างชาติ
อย่างไรก็ดีตลาดวันนี้คงจะไม่ปรับขึ้นแรงเพราะต่างต้องการรอดูถ้อยแถลงของประธานธนาคารกลางสหรัฐฯ (เฟด) จากการประชุมประจำปีที่เมืองแจ็คสันโฮลว่าจะส่งสัญญาณการปรับลด QE หรือไม่อย่างไร
ด้านตลาดหุ้นในภูมิภาคเอเชียเช้านี้แกว่งไซด์เวย์ทั้งบวก – ลบเล็กน้อย โดยสัปดาห์หน้าต้องติดตามตัวเลขเศรษฐกิจของประเทศสำคัญ
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งแถว 1,600 จุด พร้อมให้แนวรับ 1,600-1,585 จุด ส่วนแนวต้าน 1,610-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
EA มูลค่าการซื้อขาย 2,234.74 ล้านบาท ปิดที่ 64.25 บาท เพิ่มขึ้น 1.75 บาท
KBANK มูลค่าการซื้อขาย 2,175.72 ล้านบาท ปิดที่ 122.00 บาท เพิ่มขึ้น 2.50 บาท
PTT มูลค่าการซื้อขาย 1,511.56 ล้านบาท ปิดที่ 37.50 บาท เพิ่มขึ้น 0.50 บาท
KCE มูลค่าการซื้อขาย 1,382.05 ล้านบาท ปิดที่ 80.25 บาท เพิ่มขึ้น 1.50 บาท
7UP มูลค่าการซื้อขาย 1,205.43 ล้านบาท ปิดที่ 1.73 บาท เพิ่มขึ้น 0.03 บาท
 
 